Rassisme eerder 'n sielkundige verskynsel? | Netwerk24
Rassisme eerder 'n sielkundige verskynsel?
Deur Malan, Stellenbosch 07 April 2021 00:00
Oor die onuitroeibaarheid al dan nie van rassisme het ons nou die hoogs akademiese sienings van 'n politieke wetenskaplike en van 'n filosoof gelees. Maar is hierdie nie grootliks 'n sielkundige verskynsel nie? Wat sê die sielkundiges?
Bygesê, 'n mens moet dan dadelik stel dat nie gepraat word van mense, by uitstek politici en sogenaamde ras-slagoffers, wat die publiek se rassisme uitbuit en aanblaas nie – hulle is baie maklik te verklaar. Maar laat ons dink aan die onuitroeibare en misbruikbare rassisme. Wat sê sielkundiges. Op grond van Sielkunde I uit die jaar toet, dus 'n beskeie mening.
Mense, eintlik ons almal, is geneig om stereotipes te vorm. Die woordeboek sê stereotipering is die vorming van 'n vaste indruk in die gees van iemand, 'n indruk wat nie nuanses en ander verskille of variasies in ag neem nie.
Die nut van stereotipes is dat dit ons help om ons omgewing, en veral ons medemense, maklik op te som en te klassifiseer. Soos in: "Wees versigtig, jy kan 'n swart mens net vertrou sover jy hom kan sien", en: "Wit mense dink hulle is baie slim en kyk op alle ander mense neer en misbruik hulle."
Dis nie nodig om verder te dink nie, want jy handel en praat volgens jou "kennis" wat verband hou met die ooglopende velkleur. Dus is dit nie nodig om hierdie individu as sulks te beoordeel nie.
Kan daar iets daaraan gedoen word? Dit help as jy besef dat jy mense stereotipeer. Maar ek dink die maklikste (enigste?) wat daaraan gedoen kan word, is om die stereotipe van die groep waartoe jy behoort, te probeer regstel.
Weet 'n bombastiese wit boelie wat hy doen aan die beeld van ander wit mense; besef die ANC wat hy doen aan die beeld van sy mense as hy onbevoegde swart kaders ontplooi?